Ministerstvo životného prostredia SR

Sekcia zmeny klímy a ochrany ovzdušia

Odbor ochrany ovzdušia

Námestie Ľudovíta Štúra 1

812 35 Bratislava

**Váš list číslo/zo dňa Naše číslo Vybavuje Bratislava**

-/- 5559/23/2021-11600/2021 Mgr. Ťapušová 16.04.2021

**Vec:**

**Zaslanie správy**

Na základe Plánu hlavných úloh ÚIOO na rok 2021, úlohy č. 9, Vám v prílohe zasielame

Správu o výsledkoch programu monitorovania regulovaných výrobkov v roku 2020.

S pozdravom

Ing. Erika Bakičová

hlavná inšpektorka

Príloha: Správa o výsledkoch programu monitorovania regulovaných výrobkov v roku 2020.

Miesto pre vaše logo. Ak logo nechcete pridať, tento text odstráňte.

**­­SLOVENSKÁ INŠPEKCIA ŽIVOTNÉHO PROSTREDIA**

**Ústredie - Útvar inšpekcie ochrany ovzdušia**

**Grösslingová 5, 811 09  Bratislava**

## Správa o výsledkoch programu monitorovania regulovaných výrobkov

## v roku 2020

Vypracovala: Mgr. Lucie Ťapušová V Bratislave 16.04.2021

Schválila: Ing. Erika Bakičová - hlavná inšpektorka

**ÚVOD**

V roku 2020 vykonala SIŽP Útvar inšpekcie ochrany ovzdušia (ďalej len inšpekcia) podľa § 24 ods. 2 písm. k) zákona č. 137/2010 Z.z. o ovzduší v znení neskorších predpisov (ďalej len zákon o ovzduší) spolu 38 kontrol.  Z celkového počtu bolo 17 kontrol zameraných na dodržiavanie hraničných hodnôt maximálneho obsahu prchavých organických zlúčenín (ďalej len VOC) v regulovaných výrobkoch (ďalej len RV) - farieb, lakov a výrobkov s obsahom VOC určených na povrchovú úpravu vozidiel, objektov a ich častí - spojených s odberom vzoriek RV a 18 kontrol bolo zameraných na označovanie obalov, na vedenie evidencie o množstve a kvalite RV, predkladanie údajov inšpekcii a 3 kontroly na technickú dokumentáciu.

Celkovo bolo odobratých 133 vzoriek RV. Podľa vyhlášky MŽP SR č. 127/2011 Z.z., ktorou sa ustanovuje zoznam RV, označovanie ich obalov a požiadavky na obmedzenie emisií prchavých organických zlúčenín pri používaní organických rozpúšťadiel v regulovaných výrobkoch (ďalej len vyhláška) bolo podľa kategórie A,  t.j. náterové látky používané na povrchovú úpravu objektov ako sú stavby, konštrukcie, budovy, ich príslušenstvo a armatúry na dekoratívne, funkčné a ochranné účely odobratých 125 vzoriek a 8 vzoriek bolo odobratých podľa kategórie B, t.j. RV používané pri opravách a prestriekavaní vozidiel alebo ich častí pri ich údržbe, oprave alebo na účely dekorácie mimo výrobného procesu. Vzorky RV boli odobraté u 17 podnikateľov, z toho u 2 výrobcov bolo odobratých 14 vzoriek RV a u 15 dovozcov 119 vzoriek RV. Nedodržanie hraničných hodnôt pre maximálny obsah VOC z výsledkov analýz bolo zistené u 1 vzorky.

V hodnotenom období roku 2020 boli uložené dve pokuty za zistené porušenia zákona o ovzduší u podnikateľov:

- alfa natur, s.r.o., Žilina nedodržal hraničné hodnoty obsahu VOC. Za uvedené porušenie bolo spoločnosti alfa natur, s.r.o., Žilina uložená pokuta vo výške 1000 EUR,

- ADLER Slovensko, s.r.o. Prievidza nepredložil inšpekcii údaje o množstve a kvalite RV do zákonom stanoveného termínu, t. j. do 15. februára 2020 za predchádzajúci kalendárny rok. Za uvedené porušenie bolo spoločnosti ADLER Slovensko, s.r.o. uložená pokuta vo výške 500 EUR.

V hodnotenom období roku 2020 boli uložené 2 opatrenia na nápravu 2 podnikateľom podľa § 14 ods. 5 zákona o ovzduší. Kontroly plnení opatrení na nápravu budú vykonané v priebehu roku 2021.

Na inšpekciu bolo za rok 2020 predložených spolu 125 oznámení o množstve a kvalite RV, čo je o 20 oznámení menej oproti predchádzajúcemu roku. V roku 2020 bolo množstvo vyrobených RV 12 159 653 kg, dovezených bolo 44 146 357 kg, spolu 56 306 010 kg, čo predstavuje pokles oproti predchádzajúcemu roku (59 809 571 kg) o 5,86 % (o 3 503 561 kg).

Náterové látky, u ktorých sa zistí nesprávne alebo neúplné označovanie, inšpekcia na analýzy neodoberá, pretože pri chybnom alebo nedostatočnom označovaní nie je možné vzorku zaradiť do správnej kategórie resp. podkategórie a jednoznačne vyhodnotiť.

Analýzy vzoriek RV vykonáva na základe zmluvy o dielo akreditované skúšobné laboratórium Labeko s.r.o. Piešťany. Dodávateľ tejto služby bol vybraný ako najvýhodnejšia cenová ponuka na základe verejného obstarávania. Analytické stanovovanie obsahu VOC bolo vykonávané metódou podľa platných noriem ISO 11890-2 a ISO 11890-1.

Na analýzy RV bolo v roku 2020 vyčerpaných 9 283,20EUR, ktoré boli na tento účel vyčlenené.

**1.** **Kontroly zamerané na analýzy za účelom dodržiavania maximálneho obsahu VOC**

**v regulovaných výrobkoch**

Odbery vzoriek RV na analýzy za účelom preukazovania dodržania hraničných hodnôt VOC sa vykonávali na celom území Slovenska. Odberov vzoriek sa zúčastňovali spravidla dvaja inšpektori a z každej kontrolovanej vzorky boli odobraté dve originálne balenia tej istej šarže.

Nedodržanie hraničných hodnôt VOC bolo zistené u jednej z celkového počtu 133 odobratých vzoriek.

Tabuľka č. 1

|  |  |  |  |
| --- | --- | --- | --- |
| **ODBERY VZORIEK RV** | | | |
| **Kategória** | **počet odobratých vzoriek V/D\*** | **z toho nevyhovujúce** | **%** |
| **Aa VR** | 1/11 | 0 | 0 |
| **Aa OR** | 0/0 | 0 | 0 |
| **Ab VR** | 0/0 | 0 | 0 |
| **Ab OR** | 0/0 | 0 | 0 |
| **Ac VR** | 4/9 | 0 | 0 |
| **Ac OR** | 0/2 | 0 | 0 |
| **Ad VR** | 0/8 | 0 | 0 |
| **Ad OR** | 0/2 | 0 | 0 |
| **Ae VR** | 0/9 | 0 | 0 |
| **Ae OR** | 0/7 | 0 | 0 |
| **Af VR** | 0/5 | 1 | 20 |
| **Af OR** | 0/9 | 0 | 0 |
| **Ag VR** | 2/8 | 0 | 0 |
| **Ag OR** | 0/0 | 0 | 0 |
| **Ah VR** | 7/12 | 0 | 0 |
| **Ah OR** | 0/5 | 0 | 0 |
| **Ai VR** | 0/3 | 0 | 0 |
| **Ai OR** | 0/11 | 0 | 0 |
| **Aj VR** | 0/0 | 0 | 0 |
| **Aj OR** | 0/4 | 0 | 0 |
| **Ak VR** | 0/0 | 0 | 0 |
| **Ak OR** | 0/0 | 0 | 0 |
| **Al VR** | 0/6 | 0 | 0 |
| **Al OR** | 0/0 | 0 | 0 |
| **Ba** | 0/0 | 0 | 0 |
| **Bb** | 0/0 | 0 | 0 |
| **Bc** | 0/2 | 0 | 0 |
| **Bd** | 0/0 | 0 | 0 |
| **Be** | 0/6 | 0 | 0 |
| **Spolu** | **14/119** | **1** | **0,75** |

\*výrobca/dovozca

**2. Kontroly zamerané na označovanie obalov regulovaných výrobkov**

Podľa § 14 ods. 6 zákona o ovzduší podnikateľ môže vyrábať alebo dovážať na trh Slovenskej republiky RV ak spĺňajú hraničné hodnoty pre maximálny obsah VOC a ich obaly sú označené spôsobom ustanoveným v § 3 ods. 2 vyhlášky. Inšpekcia vykonala v sledovanom období 18 kontrol zameraných na označovanie obalov, 2 kontroly boli vykonané u výrobcov RV a 16 kontrol bolo vykonaných u dovozcov RV. Ani v jednom prípade nebolo zistené, že obal RV bol bez označenia, prípadne, že bol nesprávne označený.

V sledovanom období nebola uložená žiadna pokuta za porušenie § 14 ods. 6 zákona o ovzduší.

Na základe  dohody o spolupráci z roku 2007 medzi Odborom ochrany ovzdušia Ministerstva životného prostredia SR a  Slovenskou obchodnou inšpekciou (ďalej SOI) vykonali inšpektori SOI v mesiaci január 2020 vo veľkoobchodnej a maloobchodnej sieti kontroly dodržiavania povinností podnikateľov pri označovaní RV. V rámci kontrolnej akcie SOI boli vykonané kontroly v 47 prevádzkových jednotkách a bolo skontrolovaných 123 druhov RV, pričom u 20 druhov boli zistené nedostatky, čo predstavuje 16,3 %. Nedostatky v označovaní sa týkali najmä nesprávneho uvedenia kategórie a/alebo podkategórie RV. Menej často opakujúcim sa nedostatkom boli chýbajúce informácie o hraničnej hodnote VOC, alebo o maximálnom obsahu VOC v stave pripravenom na použitie.

Zistené nedostatky boli odstúpené inšpekcii na došetrenie.

Nesprávne označovanie výrobkov v roku 2020 (16,3 %) vo veľkoskladoch a maloobchodnej sieti v porovnaní s rokom 2019 (16,1 % nesprávne označených výrobkov) vykazuje mierny nárast.

**3. Kontroly zamerané na predkladanie údajov o množstve a kvalite RV**

Povinnosť predkladať údaje o množstve a kvalite RV do 15. februára za predchádzajúci kalendárny rok vyplýva podnikateľom, ktorí dovážajú alebo vyrábajú RV z § 14 ods. 10 zákona o ovzduší.

V stanovenom termíne bolo na jednotlivé inšpektoráty predložených spolu 125 oznámení, z toho 11 oznámení podali výrobcovia RV, 107 dovozcovia RV a 7 podnikatelia boli výrobcami aj dovozcami RV.

Tabuľka č. 2

|  |  |  |
| --- | --- | --- |
| Podnikateľ | Celkový počet podnikateľov | Počet vykonaných kontrol u podnikateľov |
| Výrobcovia | 11 | 4 |
| Dovozcovia | 107 | 34 |
| Výrobca a dovozca | 7 | - |
| Iní \* | - | 47 prevádzok |
| Spolu | 125 | 38 + 47 prevádzok |

\*kontroly vo veľkoobchodnej a  maloobchodnej sieti vykonané SOI

**4. Množstvá vyrobených a dovezených RV podľa kategórií a podkategórií - príloha č. 2 k vyhláške MŽP SR č. 127/2011 Z.z.**

V roku 2020 bolo celkové množstvo vyrobených RV v SR 12 160 ton, čo predstavuje oproti minulému roku (12 498  ton) pokles o 2,7 %, množstvo dovezených RV bolo 44 146 ton a oproti minulému roku (47 312 ton) je to pokles o 6,7 %. Z celkového množstva vyrobených a dovezených RV (56 306 ton) bol najvyšší podiel t.j. 98,2 % (55 282 ton) RV kategórie A (používané na povrchové úpravy objektov, ako sú stavby, konštrukcie, budovy, ich príslušenstvo a armatúry na dekoratívne účely, funkčné a ochranné účely), z toho vodou riediteľné náterové látky (43 004 ton) predstavovali 77,8 % a 22,2 % boli RV (12 278 ton) riediteľné organickým rozpúšťadlom. Množstvo vyrobených a dovezených RV kategórie B (používané pri opravách a prestriekaní vozidiel) bolo 1,8 % t.j. 1 024 ton z celkového množstva. Temer celé množstvo dovezených výrobkov pochádzalo z členských štátov Európskej únie. Dovezené RV z krajín mimo Európskej únie (Švajčiarsko, Spojené kráľovstvo, Srbsko) predstavovalo množstvo 592 t t.j. 1,07 % z celkového dovezeného množstva. Najväčšie množstvo dovezených RV bolo z Českej republiky,  Nemecka, Rakúska, Poľska a Talianska.

Množstvá RV sú uvedené v tabuľke č. 3.

Tabuľka č. 3

|  |  |  |  |
| --- | --- | --- | --- |
| **Množstvá RV v kg** | | | |
| **Kategória** | **Výrobcovia** | **Dovozcovia** | **Spolu** |
| Aa VR | 4 316 678 | 17 936 908 | 22 253 586 |
| Aa OR | 0 | 17 | 17 |
| Ab VR | 8 309 | 9 437 | 17 746 |
| Ab OR | 0 | 0 | 0 |
| Ac VR | 434 237 | 12 547 367 | 12 981 604 |
| Ac OR | 39 845 | 351 | 40 196 |
| Ad VR | 429 929 | 311 757 | 741 686 |
| Ad OR | 1 039 909 | 249 666 | 1 289 575 |
| Ae VR | 115 036 | 827 190 | 942 226 |
| Ae OR | 446 608 | 401 675 | 848 283 |
| Af VR | 7 132 | 113 385 | 120 517 |
| Af OR | 301 364 | 119 474 | 420 838 |
| Ag VR | 9 222 | 1 047 242 | 1 056 464 |
| Ag OR | 2 183 | 17 693 | 19 876 |
| Ah VR | 770 680 | 2 885 588 | 3 656 268 |
| Ah OR | 158 799 | 358 799 | 517 598 |
| Ai /Ah OR | 0 | 15 834 | 15 834 |
| Ai VR | 75 018 | 571 502 | 646 520 |
| Ai OR | 2 880 150 | 1 677 385 | 4 557 535 |
| Aj VR | 0 | 300 661 | 300 661 |
| Aj OR | 1 123 900 | 3 443 800 | 4 567 700 |
| Ak VR | 0 | 14 | 14 |
| Ak OR | 0 | 940 | 940 |
| Al VR | 0 | 286 522 | 286 522 |
| Al OR | 0 | 0 | 0 |
| Ba | 0 | 114 252 | 114 252 |
| Bb | 654 | 233 344 | 233 998 |
| Bc | 0 | 178 805 | 178 805 |
| Bd | 0 | 178 878 | 178 878 |
| Be | 0 | 317 871 | 317 871 |
| **Spolu** | **12 159 653** | **44 146 357** | **56 306 010** |

**5. Vyrobené a dovezené množstvá RV podľa krajov**

Tabuľka č. 4

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Kraj | BA | TT | NR | TN | BB | ZA | PO | KE | Spolu SR |
| Výroba (v tonách) | 3 798 | 5 027 | 451 | 1 700 | - | 1 184 | - | - | 12 160 |
| Dovoz (v tonách) | 20 534 | 5 561 | 7 | 1 319 | 4 409 | 11 463 | 339 | 514 | 44 146 |

BA- Bratislavský kraj, TT- Trnavský kraj, NR- Nitriansky kraj, TN- Trenčiansky kraj, BB- Banskobystrický kraj, ZA- Žilinský kraj, PO- Prešovský kraj, KE- Košický kraj.

**6. Povolenia OÚ na použitie RV, ktoré nespĺňajú požiadavky podľa § 14 ods. 6 zákona**

**o ovzduší.**

V roku 2020 Okresné úrady nevydali žiadne povolenia podľa § 26 ods. 3 písm. s) zákona o ovzduší na nákup a použitie obmedzeného množstva RV, ktoré nespĺňajú hraničné hodnoty VOC a sú určené na reštaurovanie a údržbu kultúrnych pamiatok a historických vozidiel.

**7. Výroba, dovoz a použitie RV, ktoré nespĺňajú ustanovené hraničné hodnoty VOC**

**podľa § 14 ods.7 písm. b) a sú určené na použitie v zariadeniach.**

Podľa predkladanej evidencie o množstve a kvalite RV bolo v roku 2020 vyrobené dvoma výrobcami (UNI-TECH, s. r. o. Púchov a UNI-TECH, s. r. o. Považská Bystrica) 10 838,75 ton RV, ktoré nespĺňajú hraničné hodnoty pre maximálny obsah VOC a sú určené výlučne   
na použitie v zariadeniach a činnostiach, kde sa uplatňujú požiadavky na obmedzovanie VOC a 10 podnikateľov doviezlo spolu 2 894,16 ton takýchto výrobkov.

V rámci kontrolnej činnosti boli vykonávané aj kontroly v zariadeniach na povrchové úpravy náterovými látkami obsahujúcimi VOC, pričom nebolo zistené používanie RV s označovaním podľa § 14 ods.7 písm. b) zákona o ovzduší ako výrobky určené na použitie v zariadeniach, kde sa uplatňuje obmedzovanie emisií VOC.

**8. Uložené pokuty**

Za sledované obdobie bola uložená pokuta:

- vo  výške 1 000 EUR za porušenie ustanovenia § 14 ods. 6 zákona o ovzduší. Porušenie tejto povinnosti v roku 2020 bolo zistené v spoločnosti alfa natur, s.r.o., Žilina. Analyzovaná vzorka RV s označením 014A/ZA/040620 (obchodný názov: DERON I Biocidní napouštědlo, kategória A f) VR odobraná inšpekciou dňa 04.06.2020 u podnikateľa - alfa natur, s.r.o., Žilina, nespĺňala požiadavku ustanovenú podľa § 3 ods. 1 vyhlášky. Analýzou zistená hodnota obsahu VOC 175,0 g/l prekračovala ustanovený limit podľa prílohy č. 2 vyhlášky najviac 130 g/l,

- vo výške 500 EUR za porušenie ustanovenia § 14 ods. 10 zákona o ovzduší spoločnosti ADLER Slovensko s.r.o. Prievidza. Zistené bolo, že podnikateľ nepredložil inšpekcii údaje o množstve a kvalite RV do zákonom stanoveného termínu, t. j. do 15. februára 2020 za predchádzajúci kalendárny rok.

**ZÁVER**

Kontrolnú činnosť zameranú na kontrolu označovania RV,  vedenie evidencie a predkladanie údajov a odber vzoriek vykonávala inšpekcia priebežne počas celého roka.   
Pri kontrole, kde sa vykonával odber vzoriek sa zúčastňovali spravidla dvaja pracovníci. Celkovo sa kontrolnej činnosti podľa § 24 ods. 2 písm. k) zákona o ovzduší zúčastnilo v priebehu roka cca 8 pracovníkov inšpekcie.

Pri kontrolách kvality RV sa inšpekcia zameriavala hlavne na odbery náterových látok riediteľných organickými rozpúšťadlami. Oproti predchádzajúcemu hodnotiacemu obdobiu z celkového množstva RV vyrobeného a dovezeného na trh Slovenskej republiky mierne vzrástol podiel RV riediteľných organickými rozpúšťadlami (v roku 2019 bol 21,4 %) a mierne klesol podiel RV riediteľných vodou (v roku 2019 bol 78,6 %).

Oproti predchádzajúcemu hodnotiacemu obdobiu nenastalo zo strany podnikateľov dovážajúcich alebo vyrábajúcich RV zhoršenie v plnení povinností vyplývajúcich zo zákona o ovzduší. Pokuta bola uložená v roku 2020 dvom podnikateľom (rovnako v roku 2019 boli uložené dve pokuty za porušenia zistené v roku 2019).